
A V I Z

asupra proiectului de Lege privind aprobarea Ordonanţei Guvernului

 nr. 10/2015 pentru organizarea Loteriei bonurilor fiscale
În conformitate cu prevederile art.95 din Regulamentul Camerei Deputaţilor, republicat, cu modificări şi completări, Comisia juridică, de disciplină şi imunităţi a fost sesizată, spre dezbatere şi avizare, cu proiectul de Lege privind aprobarea Ordonanţei Guvernului nr. 10/2015 pentru organizarea Loteriei bonurilor fiscale, trimis cu adresa nr. PL - x 250  din 16 martie 2015, înregistrat sub nr.4c-11/410 din 17 martie 2015.
Senatul, în calitate de primă Cameră sesizată, a adoptat iniţiativa legislativă în şedinţa din 11 martie 2015.

Potrivit dispoziţiilor art.75 din Constituţia României, republicată, şi ale art.92 alin.(9) pct.1 din Regulamentul Camerei Deputaţilor, republicat, cu modificări şi completări, Camera Deputaţilor este Cameră decizională. 

În temeiul prevederilor art. 61 din Regulamentul Camerei Deputaţilor, republicat, cu modificări şi completări, Comisia a dezbătut proiectul de lege menţionat mai sus, în şedinţa din 31 martie 2015.
Membrii Comisiei au examinat iniţiativa legislativă supusă avizării, expunerea de motive şi  avizul favorabil al Consiliului Legislativ nr.92 din 28 ianuarie 2015.
În urma dezbaterilor, cu unanimitate de voturi, s-a hotărât avizarea favorabilă a proiectului de lege privind aprobarea Ordonanţei Guvernului nr. 10/2015 pentru organizarea Loteriei bonurilor fiscale.
În raport de obiectul şi conţinutul reglementării, proiectul de lege face parte din categoria legilor ordinare.

